SKRIFTLIG FORESPØRGSEL E-1744/02

af Camilo Nogueira Román (Verts/ALE) til Kommissionen

(19. juni 2002)

Om: Den påtænkte fuldstændige gennemførelse af FIUF til nedskæring af en væsentlig del af fiskerflåden i EU

Hvordan vil Kommissionen afhjælpe de meget alvorlige juridiske og sociale problemer, som vil blive resultatet af den påtænkte anvendelse af strukturfondene under FIUF til en nedskæring af en del af fiskerflåden i EU? Dette indgår i den reform af den fælles fiskeripolitik, Kommissionen ønsker, men disse midler er ifølge Agenda 2000 i virkeligheden afsat til en modernisering af flåden.

Svar afgivet på Kommissionen vegne af Franz Fischler

(5. juli 2002)

Argumentet om, at tildelingen af midler fra strukturfondene ikke kan ændres i løbet af finansieringsperioden (2000-2006), er ikke korrekt, jf. artikel 14, stk. 2, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1). Det hedder i denne artikel, at disse kan tilpasses, enten på en medlemsstats eget initiativ eller på foranledning af Kommissionen efter aftale med denne medlemsstat i forbindelse med midtvejsevalueringen, eller hvis der sker vigtige ændringer i den socioøkonomiske situation eller på arbejdsmarkedet.

Desuden hedder det i artikel 3, stk. 4, i Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(2), at for resten af programmeringsperioden, der endnu ikke er dækket af et af Kommissionen godkendt flerårigt udviklingsprogram, er programmeringsoplysningerne udelukkende vejledende; i forbindelse med godkendelsen af det nye flerårige udviklingsprogram giver medlemsstaterne mere præcise oplysninger under hensyntagen til programmets mål. Efter afslutningen af det fjerde flerårige udviklingsprogram ved udgangen af 2002 kan midler, som en medlemsstat har afsat til fornyelse og modernisering af fiskerflåden under det finansielle instrument til udvikling af fiskeriet (FIUF) være til rådighed for andre områder i den pågældende medlemsstat.

Kommissionen er bekendt med, at nedbringelsen af fiskeriet til et bæredygtigt niveau, dvs. som ikke udgør en trussel for fiskebestandene på langt sigt, medfører sociale udgifter på kort sigt. For at mindske disse udgifter og hjælpe de fiskere, som ønsker at blive omskolet eller investere i nye aktiviteter uden for denne sektor, foreslår Kommissionen, at der omallokeres 460 mio. EUR til sociale foranstaltninger fra støtten til nybygning og modernisering af fiskerfartøjer, i stedet for de 103 mio. EUR, som medlemsstaterne for indeværende har programmeret under FIUF for perioden 2000-2006.

Sociale foranstaltninger er nødvendige for at hjælpe fiskerisektoren med at slå bro mellem følgerne af de nødvendige reduktioner af fangster af truede bestande uanset om dette sker gennem begrænsninger i antal fiskedage eller midlertidig nedlukning af fiskeområder og de mere langsigtede produktivitets- og rentabilitetsstigninger for de fartøjer, der forbliver i flåden. Det vil igen betyde øget jobsikkerhed for de fiskere, som ønsker at forblive i fiskesektoren, i stedet for den stadige nedgang i antallet af fiskere på tæt ved 8 000, som vi har været vidne til i de sidste ti år.

Hvis vi ignorerer de hårde fakta, nemlig at fiskebestandene i Fællesskabets farvande ikke kan klare de flådestørrelser, vi har i dag, skaber vi en meget alvorligere jobnedgang på længere sigt på grund af udryddede bestande.

(1) EFT L 161 af 26.6.1999.

(2) EFT L 337 af 30.12.1999.